62016TJ0301_RES
Kawża T-301/16
Jindal Saw Ltd u Jindal Saw Italia SpA
vs
Il-Kummissjoni Ewropea
Sentenza tal-Qorti Ġenerali (L-Ewwel Awla Estiża) tal-10 ta’ April 2019
“Dumping – Importazzjonijiet ta’ tubi u ta’ pajpijiet tal-ħadid fondut duttili li joriġinaw mill-Indja – Regolament ta’ Implimentazzjoni (UE) 2016/388 – Regolament (KE) Nru 1225/2009 (issostitwit bir-Regolament (UE) 2016/1036) – Marġni ta’ dumping – Determinazzjoni tal-prezz ta’ esportazzjoni – Assoċjazzjoni bejn l-esportatur u l-importatur – Prezz ta’ esportazzjoni affidabbli – Kostruzzjoni tal-prezz ta’ esportazzjoni – Marġni raġonevoli għall-ispejjeż tal-bejgħ, għall-ispejjeż amministrattivi u għal spejjeż ġenerali oħra – Marġni raġonevoli għall-profitt – Dannu lill-industrija tal-Unjoni – Kalkolu tat-twaqqigħ tal-prezz u tal-marġni ta’ dannu – Rabta kawżali – Aċċess għall-informazzjoni kunfidenzjali tal-investigazzjoni antidumping – Drittijiet tad-difiża”
Proċedura ġudizzjarja – Miżuri istruttorji – Produzzjoni ta’ data kunfidenzjali miġbura mill-Kummissjoni fil-kuntest ta’ investigazzjoni antidumping – Miżura ta’ organizzazzjoni tal-proċedura li tawtorizza l-aċċess għall-imsemmija data lir-rikorrentin għal finijiet limitati – Produzzjoni ta’ ilmenti ġodda bbażati fuq l-imsemmija data iżda li jmorru lil hinn mill-għan tal-miżrua ta’ organizzazzjoni tal-proċedura – Inammissibbiltà
(Regoli tal-Proċedura tal-Qorti Ġenerali, Artikolu 84, 88 sa 92 u 103; Regolament tal-Kunsill Nru 1225/2009, Artikolu 19)
(ara l-punti 34-55)
Politika kummerċjali komuni – Protezzjoni kontra l-prattiki ta’ dumping – Żvolġiment tal-investigazzjoni – Obbligu tal-Kummissjoni li tiżgura l-informazzjoni tal-partijiet ikkonċernati – Portata – Drittijiet tad-difiża – Ksur – Kundizzjonijiet – Possibbiltà li l-impriża kkonċernata li tiżgura aħjar id-difiża tagħha fl=-assenza ta’ irregolarità proċedurali
(Regolament tal-Kunsill Nru 1225/2009, Artikolu 20)
(ara l-punti 63-83)
Politika kummerċjali komuni – Protezzjoni kontra l-prattiki ta’ dumping – Marġni ta’ dumping – Determinazzjoni tal-prezz ta’ esportazzjoni – Użu ta’ prezz ta’ esportazzjoni kostruwit – Kundizzjonijiet –Assoċjazzjoni bejn l-esportatur u l-importatur – Preżunzjoni konfutabbli tan-natura mhux affidabbli tal- prezz ta’ esportazzjoni realment imħallas – Oneru tal-prova kuntrarja impost fuq l-impriżi involuti – Setgħa diskrezzjonali tal-istituzzjonijiet
(Regolament tal-Kunsill Nru 1225/2009, Artikolu 2(8) u (9))
(ara l-punti 90-99, 110-124)
Politika kummerċjali komuni – Protezzjoni kontra l-prattiki ta’ dumping – Marġni ta’ dumping – Determinazzjoni tal-prezz ta’ esportazzjoni – Użu ta’ prezz ta’ esportazzjoni kostruwit – Stabbiliment ta’ prezz ta’ esportazzjoni affidabbli fil-livell tal-fruntiera tal-Unjoni
(Regolament tal-Kunsill Nru 1225/2009, Artikolu2(9))
(ara l-punti 134-137)
Politika kummerċjali komuni – Protezzjoni kontra l-prattiki ta’ dumping – Marġni ta’ dumping – Determinazzjoni tal-prezz ta’ esportazzjoni – Użu ta’ prezz ta’ esportazzjoni kostruwit – Aġġustamenti – Setgħa diskrezzjonali tal-istituzzjonijiet – Kontestazzjoni tal-livell ta’ aġġustamenti – Oneru tal-prova
(Regolament tal-Kunsill Nru 1225/2009, Artikolu 2(9))
(ara l-punti 147-164)
Politika kummerċjali komuni – Protezzjoni kontra l-prattiki ta’ dumping – Dannu – Stabbiliment tar-rabta kawżali – Obbligi tal-istituzzjonijiet – Kalkolu tat-twaqqigħ tal-prezz tal-importazzjonijiet inkwistjoni –Obbligu ta’ paragun ekwu bejn il-prezz tal-prodott ikkonċernat u l-prezz tal-prodott simili tal-industrija tal-Unjoni – Paragun imwettaq bejn prezzijiet miksuba fi stadji kummerċjali differenti – Ksur
(Regolament tal-Kunsill Nru 1225/2009, Artikolu 3)
(ara l-punti 172-195)
Sunt
Permezz tas-sentenza Jindal Saw u Jindal Saw Italia vs Il-Kummissjoni (T-301/16) (
1
), mogħtija fl-10 ta’ April 2019, il-Qorti Ġenerali annullat ir-Regolament 2016/388, li jimponi dazju antidumping definittiv fuq l-importazzjonijiet ta’ tubi u pajpijiet ta’ ħadid fondut duttili li joriġinaw mill-Indja (
2
) sa fejn dan jikkonċerna lil Jindal Saw Ltd. Dan id-dazju antidumping kien ġie stabbilit mill-Kummissjoni wara investigazzjoni miftuħa b’risposta għal ilmenti mressqa minn tliet impriżi tal-grupp Saint-Gobain Pam, produttur prinċipali tal-Unjoni Ewropea. L-ewwel rikorrenti, Jindal Saw, hija waħda minn żewġ produtturi-esportaturi Indjani li kkooperaw fl-investigazzjoni antidumping immexxija mill-Kummissjoni. Jindal Saw Italia, ir-rikorrenti l-oħra, hija sussidjarja ta’ Jindal Saw fl-Unjoni.
Fl-ewwel lok, il-Qorti Ġenerali warrbet bħala inammissibbli l-osservazzjonijiet addizzjonali li r-rikorrenti kienu ressqu wara li kienu eżaminaw ċerti dokumenti kunfidenzjali li jaqgħu taħt l-investigazzjoni antidumping, li għalihom huma kienu kisbu aċċess limitat wara l-adozzjoni ta’ miżuri istruttorji u ta’ organizzazzjoni tal-proċedura mill-Qorti Ġenerali. F’dan ir-rigward, il-Qorti Ġenerali enfasizzat li l-aċċess għall-imsemmija data, li n-natura kunfidenzjali tagħha fis-sens tal-Artikou 19 tar-regolament bażiku antidumping (
3
) ma ġietx ikkontestata u li r-rikorrenti ma setgħux jippretendu l-iżvelar tagħha b’applikazzjoni tal-imsemmi regolament, kien ingħata bil-ħsieb li tkun tista’ ssir il-verifika tal-ispjegazzjonijiet ipprovduti fir-risposta tal-Kummissjoni inkonnessjoni ma’ żball tal-pinna mwettaq waqt il-proċedura amministrattiva. Billi r-rikorrenti ma jikkontestawx il-veraċità tal-imsemmija spjegazzjonijiet iżda jallegaw li sabu żbalji oħra li jsostnu uħud mill-ilmenti tagħhom, il-Qorti Ġenerali speċifikat li l-każ odjern ma setax jiġi assimilat ma’ sitwazzjoni li fiha ġie deċiż, skont l-Artikolu 103(3) tar-Regoli tal-Proċedura, li tiġi kkomunikata b’mod ġenerali lil parti prinċipali informazzjoni jew annessi kunfidenzjali prodotti mill-parti prinċipali l-oħra. Konsegwentement, ir-rikorrenti ma setgħux jasserixxu li kellhom aċċess ġenerali għal informazzjoni ġdida li l-għarfien tagħha jippermettilhom isostnu motivi jew ilmenti ġodda li għandhom jitqiesu li huma ammissibbli skont l-Artikolu 84 tar-Regoli tal-Proċedura.
Inkonnessjoni mal-mertu tal-kawża, ir-rikorrenti ppreżentaw diversi motivi bbażati fuq diversi istanzi ta’ ksur tar-regolament bażiku antidumping, fosthom dak, milqugħ mill-Qorti Ġenerali, li jikkonċerna żbalji mwettqa mill-Kummissjoni waqt id-determinazzjoni tal-eżistenza ta’ dannu lill-industrija tal-Unjoni. F’dan ir-rigward, il-Qorti Ġenerali fakkret li l-obbligu li jitwettaq eżami oġġettiv tal-effett tal-importazzjonijiet li huma s-suġġett ta’ dumping, stabbilit fl-imsemmi Artikolu 3(2) tar-regolament bażiku antidumping, jeżiġi li jitwettaq paragun ekwu u b’hekk fl-istess stadju kummerċjali, bejn il-prezz tal-prodott ikkonċernat u l-prezz tal-prodott simili tal-industrija tal-Unjoni meta dawn jinbiegħu fit-territorju tal-Unjoni. Issa, l-istħarriġ tal-kawża wera li l-Kummissjoni kienet ibbażat ruħha fuq il-prezzijiet tal-bejgħ magħmul mill-entitajiet ta’ bejgħ marbuta mal-produttur prinċipali tal-Union sabiex tiddetermina il-prezz ta’ prodott simili tal-industrija tal-Unjoni, filwaqt li ma ħadetx inkunsiderazzjoni il-prezziijet tal-bejgħ tal-entitajiet tal-bejgħ ta’ Jindal Saw sabiex tiddetermina l-prezz tal-prodott ikkonċernat prodott minn din tal-aħħar, minkejja li kemm il-produttur prinċipali tal-Unjoni kif ukoll Jindal Saw wettqu parti kbira ħafna tal-bejgħ tagħhom fl-Unjoni permezz ta’ entitajiet ta’ bejgħ. B’hekk, il-Qorti Ġenerali kkonstat ksur tal-Artikolu 3(2) tar-regolament bażiku antidumping, sa fejn il-Kummissjoni kienet ikkalkulat it-twaqqigħ tal-prezz billi ipparagunat il-prezzijiet tal-prodotti inkwistjoni fi stadji kummerċjali differenti. Billi l-iżball ikkonstatat fil-kalkolu tat-twaqqigħ tal-prezz seta’ jpoġġi f’dubju il-legalità tar-regolament ikkontestat, billi jinvalida l-analiżi kollu tal-Kummissjoni marbut mar-rabta kawżali, il-Qorti Ġenerali qieset li kien hemm lok li tannulla dan ir-regolament sa fejn dan jikkonċerna lil Jindal Saw.
(
1
)	Is-sentenza odjerna hija marbuta mas-sentenza Jindal Saw u Jindal Saw Italia vs Il-Kummissjoni (T-300/16, EU:T:2019:235), li biha l-Qorti Ġenerali annullat ir-Regolament ta’ Implimentazzjoni tal-Kummissjoni (UE) 2016/387 tas-17 ta’ Marzu 2016 li jimponi dazju kompensatorju definittiv fuq l-importazzjonijiet ta’ tubi u pajpijiet tal-ħadid fondut duttili, li joriġinaw mill-Indja sa fejn dan jikkonċerna lil Jindal Saw Ltd.
(
2
)	Regolament ta’ Implimentazzjoni (UE) 2016/388 tas 17 ta’ Marzu 2016 li jimponi dazju antidumping definittiv fuq l-importazzjonijiet ta’ tubi u pajpijiet ta’ ħadid fondut duttili (magħruf ukoll bħala grafit ta’ ħadid fondut sferojdali), li joriġinaw mill-Indja (ĠU 2016, L 73, p. 53)
(
3
)	Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2009, L 343, p. 51, rettifika fil-ĠU 2010, L 7, p. 22, rettifika fil-ĠU 2011, L 293, p. 39, rettifika fil-ĠU 2016, L 44, p. 20), kif emendat bir-Regolament (UE) Nru 37/2014 tal-Parlament Ewropew u tal-Kunsill tal-15 ta’ Jannar 2014 (ĠU 2014, L 18, p. 1).